Man gevonnis vir Emslie-plaasmoordPetrus Moyo (Foto: Facebook) Petrus Moyo, die man wat skuldig bevind is vir die moord op dr. Werner Emslie (55) van die Lephalale-omgewing in Limpopo, is Woensdag tot effektief 58 jaar tronkstraf in die rondgaande hooggeregshof in Lephalale gevonnis. Dít volg nadat Moyo Dinsdag skuldig bevind is op onder meer aanklag van moord en poging tot moord op Emslie se vrou, dr. Mariëtte Emslie. Mariëtte is tydens die aanval erg aangerand en geskiet. Volgens mediaberigte is sy verlam gelaat. Moyo is ook op ŉ reeks ander aanklagte skuldig bevind, insluitend roof met verswarende omstandighede, ontsnapping uit aanhouding en diefstal. Kol. Moatshe Ngoepe, woordvoerder van die polisie, sê Moyo is lewenslange tronkstraf opgelê vir die moord op Emslie. Hy is tot ŉ verdere 15 jaar tronkstraf gevonnis vir poging tot moord. Moyo is ook 15 jaar tronkstraf opgelê op twee aanklagte van roof met verswarende omstandighede, een jaar vir betreding, drie jaar vir huisbraak, drie jaar vir diefstal, drie jaar vir ontsnapping uit wettige aanhouding, drie jaar vir opsetlike saakbeskadiging, vyf jaar vir ŉ tweede aanklagte van huisbraak, drie jaar vir ŉ tweede aanklag van diefstal, vyf jaar vir ŉ derde klag van huisbraak en ŉ verdere drie jaar vir ŉ derde klag van diefstal. Die Emslie-gesin. Foto: Via Facebook. Van dié vonnisse word samelopend uitgedien. Maroela Media het vroeër berig Emslie het op 20 September 2017 omstreeks 20:00 buite sy huis op sy plaas in die Afguns-omgewing buite Lephalale gesit toe vier gewapende mans hom aangeval en doodgeskiet het. Sy vrou, Mariëtte, (in daardie stadium 55 jaar oud), ŉ algemene praktisyn op die dorp, en die egpaar se dogter Barbara (in daardie stadium 19 jaar oud) is ook aangeval. Werner was ŉ geliefde boer met ŉ doktorsgraad in bedryfsgesondheid. Moyo, van Zimbabwe, het twee keer uit aanhouding ontsnap, maar is telkens weer aangekeer. Lees alle vorige berigte oor die Emslie-plaasmoord op Maroela Media.